Nixtieq nirringrazzjakom tal-istedina tagħkom. Kif tafu, it-tisħiħ tar-rabtiet bejn il-Kunsill Ewropew u l-Parlament Ewropew minn dejjem kien importanti għalija. Ser nitkellem l-ewwel dwar it-Turkija u ż-żjara tagħna f'Ankara, qabel ma ngħaddi għall-punti l-oħra fuq l-aġenda tal-Kunsill Ewropew ta' Marzu. Is-sitwazzjoni fir-rigward tat-Turkija ilha diffiċli għal diversi snin. Bħala indikazzjoni ta' kemm hi serja l-kwistjoni, il-mexxejja ddiskutew it-Turkija fi 11-il laqgħa mill-bidu tal-mandat tiegħi. Iżda f'Marzu adottajna dikjarazzjoni ċara u b'saħħitha: aġenda pożittiva, iżda maqsuma f'fażijiet, proporzjonata u riversibbli, u soġġetta għal rieżami f'Ġunju. Dik id-dikjarazzjoni wittiet it-triq għal-laqgħa f'Ankara. Rigward l-inċident protokollari li seħħ, esprimejt pubblikament id-dispjaċir tiegħi f'diversi okkażjonijiet. Dispjaċir lejn il-President tal-Kummissjoni u lejn dawk li ħassewhom offiżi. Il-fatti huma li t-tim tal-protokoll tal-Kunsill ma ngħatax aċċess għall-kamra tal-laqgħa qabel il-laqgħa. U l-Kummissjoni ma bagħtitx it-tim tal-protokoll tagħha. Id-delegazzjoni tal-UE fit-Turkija ħadet sehem fit-tħejjijiet. Għalhekk, it-timijiet ma setgħux jaraw minn qabel kif ġew irranġati s-siġġijiet. Il-President von der Leyen u jien impenjati li niżguraw li dan ma jerġax iseħħ. Tajna struzzjonijiet lit-timijiet tal-protokoll u dawk diplomatiċi tagħna biex jaħdmu flimkien mill-qrib dwar dan. Naf li, minħabba ċ-ċirkostanzi, ħafna minnkom ħasbu li kelli naġixxi b'mod differenti. Qed nisma' din il-kritika u nieħu nota tagħha. F'dak il-mument, u mingħajr ir-retrospettiva li għandna kollha llum, iddeċidejt li ma nirreaġixxix ulterjorment biex ma noħloqx inċident politiku saħansitra aktar serju, li seta' jeqred xhur ta' ħidma diplomatika ta' tħejjija. Iżda konxju tal-impressjoni negattiva mogħtija mill-immaġni, u tas-sentimenti ta' ħafna nisa li ġew offiżi minħabba l-inċident. Nixtieq intenni l-impenn ġenwin tiegħi li nappoġġa n-nisa u l-ugwaljanza bejn il-ġeneri. Din hija kwistjoni li indirizzajt matul il-karriera politika kollha tiegħi. Matul id-diskussjonijiet tagħna mal-President Erdogan, il-President von der Leyen u jien qsamna wkoll it-tħassib serju tagħna dwar l-irtirar tat-Turkija mill-Konvenzjoni ta' Istanbul. Diversi minnkom ktibtuli biex titolbuni nuża dan l-inċident biex niddefendi r-rwol tan-nisa. Jien lest nieħu b'idejkom u nisfruttaw din id-dinamika sabiex inkunu nistgħu nimxu 'l quddiem b'mod kostruttiv. Pereżempju, tistgħu sserrħu fuq l-impenn tiegħi u l-aħjar sforzi tiegħi biex nipprova nħeġġeġ lill-Istati Membri u niżblokkaw id-Direttiva dwar it-titjib tal-bilanċ bejn il-ġeneri fost diretturi mhux eżekuttivi ta' kumpaniji elenkati f'boroż. Jien lest li nħares lejn fajls oħra, inkluż il-kwistjoni kruċjali ta' paga ndaqs. Id-differenza bejn il-pagi tal-irġiel u n-nisa fl-UE għadha aktar minn 14%. Din tjiebet ftit biss matul l-aħħar għaxar snin: din is-sitwazzjoni sempliċiment mhijiex aċċettabbli. Ninsab lest ukoll li nesplora l-idea ta' konfigurazzjoni possibbli tal-Kunsill dwar l-ugwaljanza bejn il-ġeneri. Issa ppermettuli nindirizza s-sustanza tal-laqgħa f'Ankara. L-għan taż-żjara tagħna kien li t-Turkija terġa' lura għal triq aktar kostruttiva, jew tal-anqas waħda inqas negattiva, fir-relazzjonijiet tagħha mal-Unjoni Ewropea, biex jitnaqqsu t-tensjonijiet u tiġi żgurata attenzjoni ċara fuq id-drittijiet tal-bniedem. Il-President von der Leyen u jien għidna lill-President Erdogan li konna lesti npoġġu aġenda pożittiva fuq il-mejda. Iżda dik l-aġenda tiddependi fuq il-progress f'diversi oqsma: b'mod partikolari d-drittijiet tal-bniedem, ir-relazzjonijiet mal-Greċja u soluzzjoni għall-problema ta' Ċipru. Esprimejna t-tħassib serju tagħna rigward l-istat tad-dritt, id-drittijiet fundamentali u d-drittijiet tan-nisa, b'mod partikolari l-irtirar tat-Turkija mill-Konvenzjoni ta' Istanbul, kif ukoll il-libertà tal-espressjoni u l-attakki fuq partiti politiċi u l-media. Frankament, huwa diffiċli li wieħed jipprevedi kooperazzjoni estensiva mat-Turkija sakemm ikomplu l-miżuri negattivi f'dawn l-oqsma. Bdew taħditiet esploratorji bejn il-Greċja u t-Turkija. Taħditiet dwar soluzzjoni għall-problema ta' Ċipru għandhom jibdew din il-ġimgħa taħt l-awspiċji tan-Nazzjonijiet Uniti. Appellajna lit-Turkija biex tinvolvi ruħha b'mod kostruttiv u enfasizzajna wkoll l-importanza tar-rwol tal-UE bħala osservatur attiv f'dawn it-taħditiet. Speċifikajna li l-kooperazzjoni tagħna tista' tkun ibbażata fuq tliet pilastri: l-ewwel, il-kooperazzjoni ekonomika: ser nivvalutaw b'attenzjoni l-possibbiltà ta' mmodernizzar tal-unjoni doganali; it-tieni, il-migrazzjoni: issottolinjajna l-ħtieġa li t-Turkija tinvolvi ruħha b'rieda tajba f'din il-kwistjoni; it-tielet, ser naħdmu biex insaħħu l-kooperazzjoni tal-kuntatti bejn il-persuni u l-mobbiltà. Tkellimna wkoll dwar kwistjonijiet ta' politika reġjonali u barranija: il-Libja, is-Sirja, Nagorno-Karabakh. Qajjimna l-kwistjoni tal-memorandum ta' qbil iffirmat mit-Turkija u l-Libja dwar id-delimitazzjoni marittima, u ssottolinjajna l-pożizzjoni ċara tal-Unjoni Ewropea. Nixtieq inżid li deliberatament għażilt li nżur it-Turkija bħala parti minn żjara lir-reġjun li bdiet fil-Libja l-Ħadd u kompliet it-Tuneżija qabel ma mort imbagħad it-Turkija. Il-kapijiet ta' stat jew ta' gvern ser jerġgħu jiddiskutu t-Turkija f'Ġunju, meta ser inkunu nistgħu nevalwaw l-iżviluppi. Kif tafu, aħna indirizzajna l-COVID bħala kwistjoni ta' prijorità matul id-diskussjonijiet tagħna. Iffukajna fuq tliet oqsma kruċjali: L-ewwel nett, li ċ-ċittadini tagħna jitlaqqmu malajr kemm jista' jkun. Xi pajjiżi qajmu tħassib dwar id-distribuzzjoni tal-vaċċini u l-iżbilanċi bejniethom. Aħna rriaffermajna l-prinċipju tal-kondiviżjoni tal-vaċċini fuq bażi ta' popolazzjoni pro rata. Tqajmet ukoll mill-mexxejja l-kwistjoni tal-governanza tal-bord ta' tmexxija. Inkarigajna lill-Kumitat tar-Rappreżentanti Permanenti biex jindirizza l-kwistjoni fi spirtu ta' solidarjetà. Kuntent li nstabet soluzzjoni fil-ġimgħa ta' wara l-Kunsill Ewropew. It-tieni, iddiskutejna t-tħejjijiet għat-tneħħija tar-restrizzjonijiet, u ċ-ċertifikati diġitali interoperabbli. Intom ser tiddiskutu ċ-ċertifikati diġitali nhar l-Erbgħa. Nittama li t-trilogi jibdew malajr kemm jista' jkun. U t-tielet, id-dimensjoni internazzjonali. L-UE hija esportatur ewlieni tal-vaċċini madwar id-dinja. Fl-istess ħin, iddeċidejna li nkomplu nsaħħu r-rispons tagħna għall-pandemija permezz ta' mekkaniżmu għall-kondiviżjoni tal-vaċċini li jikkomplementa l-COVAX. Matul il-laqgħa tagħna, kellna punt ta' informazzjoni qasir dwar ir-Russja. Irrapportajt dwar iż-żjara tiegħi fil-Georgia, il-Moldova u l-Ukrajna. Aħna rriaffermajna l-ħames prinċipji gwida tagħna lejn ir-Russja, u qbilna li nerġgħu lura għall-kwistjoni fil-laqgħa tagħna li jmiss tal-Kunsill Ewropew f'Mejju. Adottajna konklużjonijiet b'saħħithom dwar il-qasam diġitali, is-suq uniku, il-politika industrijali tagħna, u l-ekonomija. Rigward it-tassazzjoni diġitali: nippreferu soluzzjoni globali fil-qafas tal-OECD. Iżda, jekk ikun meħtieġ, aħna lesti nimxu 'l quddiem waħidna. Fis-Summit tal-Euro tagħna, adottajna qafas biex inkomplu l-ħidma komuni tagħna dwar ir-rwol internazzjonali tal-euro. Ser napprofondixxu l-ħidma tagħna f'erba' pilastri ewlenin: il-bini ta' bażi ekonomika b'saħħitha u arkitettura finanzjarja soda; il-ħidma fuq il-finanzi diġitali u fuq il-finanzjament ekoloġiku. Euro b'saħħitha ser issaħħaħ l-awtonomija strateġika filwaqt li nippreservaw ekonomija miftuħa. Fl-aħħar nett, aħna lqajna lill-President Biden waqt is-sessjoni tagħna. Din kienet l-ewwel darba f'aktar minn għaxar snin li lqajna lill-President tal-Istati Uniti. Qbilna li rridu ningħaqdu biex negħlbu l-COVID-19 u naħdmu mill-qrib flimkien fuq it-tilqim u fuq il-ktajjen tal-provvista. Dwar il-klima, aħna lqajna r-ritorn tal-Amerka għall-Ftehim ta' Pariġi. Iddiskutejna s-salvagwardja tal-valuri komuni tagħna fid-dinja diġitali. U rrikonoxxejna x-xewqa tagħna li nindirizzaw l-isfidi ġeopolitiċi flimkien. Nixtiequ nibnu fuq il-ħbiberija tagħna u noħolqu mentalità transatlantika ġdida. Bażi b'saħħitha għall-kooperazzjoni mġedda tagħna. Kif tafu, flimkien mal-President Biden u l-President von der Leyen ser ikollna Summit bejn l-UE u l-Istati Uniti f'nofs Ġunju. Nemmen li l-Unjoni Ewropea għandha tagħraf il-livell tal-ambizzjoni tagħha u tal-kisbiet tagħha, speċjalment fix-xena internazzjonali. M'aħniex dgħajfa daqs kemm naħsbu jew ngħidu: ħarsu lejn l-influwenza tagħna madwar id-dinja. Ħarsu lejn il-Georgia, l-Ukrajna jew l-Afrika. Ħarsu lejn kif influwenzajna nazzjonijiet b'saħħithom oħra biex inkunu aktar ambizzjużi dwar il-klima. Iċ-Ċina, il-Brażil, l-Indja u l-Istati Uniti qed isegwu l-eżempju tal-Unjoni Ewropea. Tliet snin ilu, f'Sibiu, konna biss seba' prim ministri biex nitolbu għan-newtralità klimatika. U issa l-ipprezzar tal-karbonju sar dibattitu topiku ferm lil hinn mill-fruntieri tal-UE. Ħarsu lejn kif stabbilixxejna standards globali għall-qasam diġitali. Il-GDPR issa huwa l-istandard tad-deheb globali għall-privatezza. L-Istati Uniti qed isegwu l-eżempju tagħna u lesti jaħdmu fuq taxxa diġitali. U saħansitra l-ġimgħa li għaddiet l-UE kienet l-ewwel fid-dinja li pproponiet leġiżlazzjoni vinkolanti dwar l-intelliġenza artifiċjali. Qed immexxu bl-eżempju. L-UE tinsab f'pożizzjoni li tmexxi l-multilateraliżmu mġedded u li tikseb l-awtonomija strateġika tagħha. U nistgħu nagħmlu ħafna aktar.